《妙高台谒苏文忠公像》
明代·梁有誉

长公不可作，遗像见丰标。台接丹丘月，门临沧海潮。

一官空白首，十载为青苗。玉简芳名纪，瑶编绮思饶。

感时真慕贾，著论每凌晁。伊昔金莲遇，何年断梗飘。

投珠人共惜，毁璧祸难销。旧迹嗟夷漫，荒祠更寂寥。

砌閒衰草积，牖暗暮云彯。哀些难成调，忠魂讵可招。

丹青犹蔼蔼，松桧已萧萧。渔火连江暗，霜钟振壑遥。

旅怀多感激，行矣寄长谣。

作者简介：广东顺德人，字公实，号兰汀。与欧大任等同学于黄佐，有诗名。嘉靖二十九年进士，除刑部主事。与李攀龙等结诗社，史称后七子。因念母，称病归。杜门读书，虽大吏至，亦不出见。卒年三十六。有《兰汀存稿》。